Elena Berazadi Larrea

Elena Berazadi Larrea (Zarautz, 1951ko maiatzaren 22a) Euskara, euskalgintza, herrigintza eta euskal kultura ditu jardun pertsonal eta profesionalaren ardatz nagusiak, konpromisoz eta jarraikitasunez landutako ildoak.

 Bizitza 
Elena Berazadi, Jose Mari Berazadi Garate eta María Luisa Larrea Auzmendiren alaba da, zortzi anai-arrebetako gazteena. Valentin Larrea Iturbe musikagile gabiriarraren biloba, sustrai kultural sendoak dituen familia batean hazi zen. Gaur egun, Beran bizi da. Familian, Ganix Larratxe Arretxea du senar, eta Joseba eta Mikel Larratxe semeen ama da.

 Ikasketak eta prestakuntza 
Lehen batxilergoa Zarautzen egin zuen, “libre” erara, Donostiako Peñaflorida institutuan azterketak eginez. Testuingurua ez zen erraza: frankismoak gogor jo zuen Zarautzen, eta institutua berandu iritsi zen herrira, 1981ean. Garai prekario haietan, Zarauzko Ikastolan lanean ari zela (inolako titulazio berezirik gabe), ikasten jarraitzeko beharraz jabetu zen.

Horrela, Donostian goi batxilergoa eta COUa egin zituen, eta ondoren Bilbora  joan zen Pedagogia ikastera, ikastolek irakasle lizentziatuak behar zituztela sinetsita. Deustuko Unibertsitateko Pedagogiako lehen promozioetako kidea izan zen; ahalegin handiko urteak izan ziren, euskararekiko eta hezkuntzarekiko konpromisoak bultzatuta eginak.

 Ibilbide profesionala 
Irakaskuntzan eta hezkuntza arloan ibilbide luze eta emankorra egin du. 1967tik 1970era Zarauzko Ikastolan aritu zen; 1977tik 1983ra Irungo Ikastolan; 1983tik 1985era eta 1987tik 1989ra Hondarribiko Ikastolan; eta 1989tik 2008ra Irungo Txingudi Ikastolan, bere jardun profesionalaren ardatz nagusietako batean. Tartean, 1985etik 1987ra, Hezkuntza Saileko Hizkuntza Koordinatzaile lanak bete zituen, eta 2008tik 2011ra EAEko Hezkuntza Saileko ikuskaria izan zen. Txingudi Ikastolako zuzendaria zela, Rosa Mari Aranoren zuzendaritzapean,hainbat proiektu esanguratsu bultzatu zituen: testuan oinarritutako euskararen curriculuma Haur eta Lehen Hezkuntzan; euskara, ingelesa eta gaztelaniaren trataera bateratua Lehen Hezkuntzan; eta hizkuntzaren didaktikaren inguruko ikastaro eta mintegi ugari. 

Ikastolaren 50. urteurrena zela eta, Txingudi Ikastolaren historiaren liburua idatzi zuen, besteak beste Martin Eizagirre, Jesus Mari Mendizabal, Markos Amundarain, Maite Berazadi, Martxel Telletxea eta Ana Erasunen laguntzarekin.

 Herrigintza eta euskal kulturaren sustapena 
Gaur egun ere aktiboki parte hartzen du hainbat egitasmotan. Besteak beste, Naziogintza Taldean, euskal kontzientzia nazionala eta hizkuntzan oinarritutako abertzaletasuna lantzen; Gure Esku ekimenaren baitan sortutako HARTU HITZA elkarteko presidente izan zen, eta 2018an Irungo herri galdeketa antolatzen lagundu zuen;  Nabarralde Fundazioan, memoria kolektiboa berreskuratzeko lanean; Jauzarrearen lagunak elkartean, euskal kulturaren azterketa eta zabalkundean;  eta Harrera elkartean, espetxea, erbestea edo deportazioa pairatu duten pertsonen gizarteratzea laguntzen. Horrez gain, kulturaren sustapena eguneroko praktika bihurtu du: bere etxeko ateak zabaldu izan ditu kontzertu, bertso-saio, pintura erakusketa eta herriko ohiturei lotutako jardueretarako. 

Aldi berean, Valentin Larrea Iturbe musikagilearen figura eta obra berreskuratu eta ezagutarazteko proiektua lantzen ari da, memoria, musika eta transmisioa uztartuz.

 Erreferentziak 

 Kanpo estekak  

Kategoria:Zarauztarrak
Kategoria:Pedagogoak
Kategoria:Euskalgintza
Kategoria:Hezkuntza